Windies-kaptein ongelukkig oor BLM-gebaar stoom verloorDie Wes-Indiese spelers het die knie gebuig. Foto: ANA. Die internasionale krieketseisoen is in die Covid-19-era met ’n toetsreeks tussen die Wes-Indiese Eilande en Engeland afgeskop. Die Wes-Indiese en Engelse spelers het vóór elke toets die knie ter ondersteuning van die Black Lives Matter-beweging gebuig. Maar in die daaropvolgende reekse (Pakistan teen Engeland en Australië teen Engeland) het die gebaar begin stoom verloor en in die Indiese Premierliga bly die spelers ook staande. Die Windies-legende Michael Holding het al vantevore sy ontevredenheid oor hierdie stand van sake uitgespreek en gesê dat om die knie te buig lank reeds nie meer ’n kwessie van swart teen wit is nie, maar eerder ’n geleentheid is vir die mensdom om saam te kom en te besef dat almal gelyk behandel moet word. Nou het Jason Holder, die huidige Wes-Indiese kaptein, Holding se sienswyse ondersteun nadat hy die Cricket Writers’ Club se Peter Smith-toekenning in ontvangs geneem het. Die Windies het hierdie toekenning verwerf omdat die span ’n groot rol gespeel het in die poging om Engeland se toetskrieketseisoen in die Covid-19-era te beredder. “Dit is belangrik dat die wêreld verstaan waar ons as swart mense vandaan kom, terwyl hulle ook begrip het vir die harde werklikheid: Daar is ongetwyfeld ongelykheid in die wêreld,” het Holder gesê. Die 28-jarige veelsydige speler het sy teleurstelling uitgespreek oor hoe die daaropvolgende toere na Engeland afgeloop het, maar hy het terselfdertyd gesê dat daar nog baie water in die see moet loop voordat rasse-ongelykheid iets van die verlede is. Holder is deel van die IPL waar hy een van die Sunrisers Hyderabad se oorsese spelers is. Daar is egter nog geen erkenning aan die Black Lives Matter-beweging gedurende die toernooi in die Verenigde Arabiese Emirate gegee nie. ’n Oomblik van stilte is wel voor die openingswedstryd tussen die Chennai Super Kings en die Mumbai Indians vir diegene gehou wat die Covid-19-pandemie in die voorste linies beveg. “Om eerlik te wees, ons het nog nie een keer hier daaroor [BLM] gepraat nie. Soms lyk dit asof dit ongesiens verby gegaan het; wat ’n hartseer stand van sake is. Ek dink dit is ons verantwoordelikheid om weer die belangrikheid daarvan te beklemtoon sodat mense kan verstaan wat in die wêreld gebeur,” het Holder gesê.